b'\n_START_ARTICLE_\nMiekkah\xc3\xa4nt\xc3\xa4tulilisko\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nMiekkah\xc3\xa4nt\xc3\xa4tuliliskon selk\xc3\xa4puoli on tummanruskea tai jopa musta. Vatsapuolen v\xc3\xa4ritys vaihtelee keltaisesta tulipunaiseen, ja siin\xc3\xa4 on usein tummia l\xc3\xa4ikki\xc3\xa4 tai pisteit\xc3\xa4. Lis\xc3\xa4\xc3\xa4ntymisaikana koiraille ilmestyy siniharmaata v\xc3\xa4ri\xc3\xa4 h\xc3\xa4nt\xc3\xa4\xc3\xa4n ja satunnaisesti my\xc3\xb6s vartalon etuosaan. Naaraat ovat p\xc3\xa4\xc3\xa4s\xc3\xa4\xc3\xa4nt\xc3\xb6isesti koiraita suurempia ja tukevampia; Koiraat j\xc3\xa4\xc3\xa4v\xc3\xa4t 12-senttisiksi naaraiden kasvaessa noin 15 senttimetrin mittaan.\n_START_SECTION_\nLemmikkiel\xc3\xa4imen\xc3\xa4\n_START_PARAGRAPH_\nTuliliskoja pidet\xc3\xa4\xc3\xa4n akvaterraariossa, eli akvaariossa jossa on sek\xc3\xa4 vett\xc3\xa4 ett\xc3\xa4 maa-aluetta. Tuliliskot el\xc3\xa4v\xc3\xa4t p\xc3\xa4\xc3\xa4asiassa vedess\xc3\xa4, mutta varsinkin nuoret yksil\xc3\xb6t viett\xc3\xa4v\xc3\xa4t aikaa my\xc3\xb6s maalla. Tulilisko liikkuu p\xc3\xa4iv\xc3\xa4saikaan ja tonkii usein pohjasoraa etsien sy\xc3\xb6t\xc3\xa4v\xc3\xa4\xc3\xa4. Sek\xc3\xa4 maalla ett\xc3\xa4 vedess\xc3\xa4 olisi hyv\xc3\xa4 tarjota jonkinlaisia piilopaikkoja. Akvaarioon olisi my\xc3\xb6s hyv\xc3\xa4 sumuttaa vett\xc3\xa4, sill\xc3\xa4 ilmankosteus on t\xc3\xa4rke\xc3\xa4\xc3\xa4 tuliliskojen iholle. Tuliliskot sy\xc3\xb6v\xc3\xa4t p\xc3\xa4\xc3\xa4asiassa toukkia ja hy\xc3\xb6nteisi\xc3\xa4 ja silloin t\xc3\xa4ll\xc3\xb6in niille voi antaa my\xc3\xb6s kalaa ja lihaa.'